
Vállstabilizációs mozgásprogram hatékonyságának vizsgálata dobóatléták körében

Kulcsszavak: dobóatléták; vállízületi stabilizáció; mozgásprogram
Célkitűzés: A vállfájdalmak- és sérülések elég gyakoriak dobóatlétáknál ezért vizsgálatunk célja volt egy nyolc hetes vállstabilizációs mozgásprogram hatásának vizsgálata dobóatlétáknál, ami megelőzésként szolgálhat a jövőbeni sérüléseik elkerülésére.
Adatok és módszerek: Kutatásunk longitudinális, kvantitatív, prospektív vizsgálat, 44 olyan atlétával akik minimum országos szinten versenyeznek U14-20 korosztályban, heti 4 edzéssel: 22 a vizsgálati csoportban (VCS), 22 a kontrollcsoportban (KCS). A VCS egy nyolchetes vállstabilizációs mozgásprogramban részesült heti háromszor, míg a KCS semmilyen terápiát nem kapott. A program előtt és után mértük a vállizmok erejét (Seated Medicine Ball Throw Test-SMBT), vállstabilitást (Y-balance Test-YBT és Davies Test), mozgástartományt (ROM), váll funkcionális állapotát (Western Ontario Instability Index-WOSI). A statisztikai számításokat, kétmintás-és párosított T-próbákkal Microsoft Office Excellel végeztük.
Eredmények: Szignifikáns javulást figyeltünk meg a mozgásprogram hatására a jobb vállízületi flexionál, abductionál, berotationál, extensionál, adductionál egységesen (p≤0,001); bal vállízületi flexionál, berotationál, adductionál (p≤0,001), abductionál (p=0,003), extensionál (p=0,019); a vállstabilitást vizsgáló Davies tesztnél bal (p≤0,001), jobb (p=0,003) és váltott kar (p≤0,001) érintésénél, YBT-nél mindkét karon minden tesztnél (p≤0,001); váll funkcionális állapotában: WOSI- fizikális tünetek- sport/szabadidő/munka- életmód aldimenzióknál egységesen (p≤0,001), érzések aldimenziónál (p=0,002). A vizsgálati-és kontrollcsoport összehasonlításában szignifikáns különbségek mutatkoztak a mozgásprogramot követően ROM-ban, Davies- és YBT tesztben, SMBT-ben, WOSI-ban (p≤0,05).
Következtetések: Az eredményekből arra következtethetünk, hogy a vállstabilizációs mozgásprogram hatása eredményes a vállízületi funkció javításában.

